Rådets resolution

af 5. december 2003

om etablering af enkle og papirløse rammer for told og handel

(2003/C 305/01)

RÅDET FOR DEN EUROPÆISKE UNION,

SOM ERINDRER OM

1. konklusionerne fra Det Europæiske Råd i Lissabon i marts 2000, hvor Den Europæiske Union satte sig et nyt strategisk mål: inden for det næste tiår at blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed;

2. Kommissionens meddelelse om en handlingsplan for eEurope 2005: et informationssamfund for alle;

3. Europa-Parlamentets og Rådets direktiv om behandling af personoplysninger og beskyttelse af privatlivets fred i den elektroniske kommunikationssektor(1);

4. Kommissionens meddelelse af 5. december 2001 om bedre og enklere lovgivningsmæssige rammer;

5. Rådets resolution af 25. oktober 1996 om forenkling og rationalisering af Fællesskabets toldregler og -procedurer(2);

6. Rådets resolution af 29. juni 1995 om en ensartet og effektiv gennemførelse af fællesskabsretten og om sanktioner i tilfælde af overtrædelse af dens bestemmelser vedrørende det indre marked(3);

7. Kommissionens meddelelse om toldunionsstrategien og Rådets resolution herom af 30. maj 2001(4);

8. Kommissionens meddelelse om etablering af enkle og papirløse rammer for told og handel,

SOM ANERKENDER,

1. at globaliseringen og liberaliseringen af handelen, den betragtelige forøgelse af handelens omfang samt den voksende e-handel og den omfattende brug af informationsteknologi til stadighed stiller toldmyndighederne over for nye udfordringer; det er derfor nødvendigt, at toldmyndighederne yder mere effektive og brugervenlige elektroniske tjenester for at fremme den europæiske konkurrenceevne;

2. at toldformaliteterne kan begrænses, og at toldmyndighedernes kontrolkapacitet kan udnyttes maksimalt ved øget brug af informationsteknologi til forenkling af toldprocedurerne, hvorved omkostningerne nedbringes, både for virksomhederne og for administrationen;

3. at indførelse af fælles informatiserede procedurer mere end noget andet instrument vil indebære og medføre en ensartet anvendelse af Fællesskabets forskrifter, ensartede forpligtelser for virksomhederne og ensartet behandling af virksomhederne og dermed sikre, at det indre marked fungerer tilfredsstillende;

4. at den igangværende udvikling på internationalt plan kræver, at der lægges meget stor vægt på sikkerhed og et ensartet beskyttelsesniveau i hele Den Europæiske Union; med henblik herpå bør der defineres en fælles ramme for risikoanalyse og risikostyring, der giver mulighed for om nødvendigt at anvende yderligere nationale og regionale kriterier; risikostyring bør, når den er indført fuldt ud, omfatte logistikkæden og integreres i de informatiserede procedurer for at lette handelsstrømmene til gavn for lovlig handel,

ER AF DEN OPFATTELSE,

1. at forenklingen og informatiseringen af procedurerne indebærer koordinering med de andre administrationer eller organer, der indgår i toldbehandlingen (samlet kontaktpunkt). Dette vil bidrage til at reducere virksomhedernes omkostninger og opnå en rettidig kontrol, der er så effektiv som muligt;

2. at det er nødvendigt at fastlægge en retlig ramme til støtte for de ændrede toldprocedurer i en ny informatiseret kontekst, der bl.a. skal garantere systemets sikkerhed og sikre beskyttelse af personoplysninger;

3. at virksomhederne bør spille en aktiv rolle i forbindelse med etableringen af enkle og papirløse rammer for told og handel,

STØTTER principperne og hovedlinjerne i Kommissionens meddelelse til Rådet, Europa-Parlamentet og Det Økonomiske og Sociale Udvalg om etablering af enkle og papirløse rammer for told og handel og erkender, at denne meddelelse udmønter de tiltag, der blev foreslået i Rådets resolution om en toldunionsstrategi, idet der tages hensyn til de ændringer, der er sket på europæisk og internationalt plan,

OPFORDRER MEDLEMSSTATERNE TIL

1. at sikre interoperabilitet mellem toldsystemer i overensstemmelse med de regler og standarder, der skal aftales på fællesskabsplan, ved at indføre eller færdiggøre grænseflader mellem eksisterende og planlagte nationale systemer med det formål at sikre et bedre samarbejde, som navnlig er baseret på elektronisk udveksling af oplysninger mellem på den ene side toldmyndighederne og på den anden side toldmyndighederne og virksomhederne;

2. i samarbejde med Kommissionen at finde en fælles løsning, der giver mulighed for certificering og godkendelse af elektroniske signaturer uafhængigt af, i hvilken medlemsstat virksomheden er etableret;

3. hvor det er nødvendigt, at tilpasse deres nationale lovgivning vedrørende sanktioner på toldområdet til de nye regler og sørge for, at disse sanktioner bliver effektive, står i et rimeligt forhold til overtrædelsen og har en afskrækkende virkning,

NOTERER SIG, AT KOMMISSIONEN AGTER at forelægge forslag til en ændring af EF-toldkodeksen,

OPFORDRER KOMMISSIONEN TIL

1. i snævert samarbejde med medlemsstaterne at udarbejde en flerårig strategiplan, der tager sigte på at skabe et europæisk elektronisk miljø, der er i overensstemmelse med de operationelle og lovgivningsmæssige projekter samt de nye tiltag, der er planlagt eller iværksat på området told og indirekte skatter; i denne plan bør der tages hensyn til udgangspunktet i de enkelte medlemsstater, og den bør indeholde en evaluering af omkostningerne og fordelene ved de foreslåede foranstaltninger;

2. på grundlag af den flerårige strategiplan og prioriteterne deri at fastlægge, hvilke konkrete foranstaltninger der er nødvendige for hvert enkelt projekt, der skal gennemføres, og evaluere deres virkning for toldunionens funktion, idet den skal indarbejde oplysninger fra medlemsstaterne om cost-benefit, midler og opgaver og sørge for ledsagende juridiske ændringer, fastlæggelsen af de operationelle rammer og uddannelse;

3. at overvåge gennemførelsen af den flerårige strategiplan;

4. så vidt muligt at give sin økonomiske, tekniske og logistiske støtte til gennemførelsen af ovennævnte mål.

(1) Europa-Parlamentets og Rådets direktiv 2002/58/EF af 12. juli 2002 (EFT L 201 af 31.7.2002, s. 37).

(2) EFT C 332 af 7.11.1996, s. 1.

(3) EFT C 188 af 22.7.1995, s. 1.

(4) EFT C 171 af 15.6.2001, s. 1.